50 Jaar gelede in Die Oosterlig | 1 Oktober 1971 | Netwerk24
50 Jaar gelede in Die Oosterlig | 1 Oktober 1971
Voorbladfoto-byskrif: Wat sou u gemaak het as u 'n boer was en u loop eendag sommer so in die veld rond en hier sien u 'n tamaai sementdam staan, waar 'n dag of wat gelede nog beeste gewei het? Dis reg ja, u sal wel u oë weer en weer vryf en suutjies nader stap en daaraan voel en vat, net om seker te maak dat dit wel so is. Wel, dit het gebeur, hier in Oos-Kaapland en die onlangse vloed in die Gamtoos was die oorsaak daarvan. Mnr. D. van der Watt wie se plaas net anderkant die Gamtoosrivier is, so teen die bultjie uit nadat mens oor die vlakte anderkant die Gamtoosbrug oor is, het eendag in sy veld gestap en tot sy stomme verbasing die yslike sementdam in sy veld sien staan. Hy wou dit eers nie glo nie, maar toe hy eindelik tot verhaal kom, kon hy net sy hande in absolute verbasing saam slaan. Die hele dam – en u kan op die foto sien hoe groot dit is – het in die vloed doer op in die vallei met bodem en wal en al los gespoel en op die massas modderwater aangedryf gekom, in die rigting van mnr. Van der Watt se plaas.
Nuwe komitee: Die Departement van Landbou-tegniese Dienste het in samewerking met die georganiseerde landbou 'n spesiale beplanningskomitee vir die Katriviervallei in die lewe geroep. Dié komitee het reeds begin met werksaamhede om die maksimum grondgebruik in die gebied te bewerkstellig. Die komitee bestaan uit twee lede elk van die drie boereverenigings in die vallei, plus die landbouvoorligtingsbeampte van Fort Beaufort.
Foto's vir U.P.E.: Die feit dat voornemende studente wat aansoek doen om tot die nuwe koshuis van die Universiteit van Port Elizabeth toegelaat te word, 'n foto by hul aansoek moet insluit, beteken beslis nie dat studente op grond van hul voorkoms of die lengte van hulle hare gekeur gaan word nie, het prof. H.L. Crause, direkteur van koshuise van die U.P.E. op navraag gesê.